C 434/10
HR
Službeni list Europske unije
15.11.2022.
utorak, 5. travnja 2022.
42. naglašava potrebu da se osigura brza provedba i funkcioniranje Posebnog odbora za ribarstvo, koji bi trebao donositi odluke na uravnotežen način za obje stranke te osigurati dugotrajno i održivo upravljanje resursima, kao i da se pritom daje prednost radu na hitnim pitanjima, kao što su praktična primjena pristupa vodama i definicija „izravne zamjene” kvalificiranog plovila kako bi se dodatno olakšala vjerna provedba Sporazuma o trgovini i suradnji; 43. ističe da je potrebno da rad Posebnog odbora za ribarstvo bude transparentan i da Europski parlament redovito prima obavijesti o njegovu radu i o odlukama koje taj odbor donosi, i prije i nakon njegovih sjednica; zahtijeva da se tehnički predstavnici Odbora za ribarstvo Europskog parlamenta pozovu da kao promatrači sudjeluju na sastancima Posebnog odbora za ribarstvo; 44. apelira na Komisiju i Vijeće da zajamče da se svim odlukama donesenima u okviru Sporazuma o trgovini i suradnji poštuju ovlasti različitih institucija i da se slijedi odgovarajući zakonodavni postupak, posebno u pogledu tehničkih mjera; 45. podsjeća da je Sporazumom o trgovini i suradnji predviđeno da se njegove stranke savjetuju s civilnim društvom; naglašava važnost uključivanja regionalnih tijela koja predstavljaju taj sektor i regionalnih javnih vlasti u savjetodavne skupine kako bi se zajamčilo da su obalne zajednice izravno ili neizravno pogođenih regija pravno zaštićene Sporazumom o trgovini i suradnji, među ostalim od učinaka jednostranih odluka Ujedinjene Kraljevine; 46. poziva predstavnike sektora ribarstva, regionalnih uprava, obalnih zajednica i drugih dionika da se aktivno uključe u praćenje i provedbu Sporazuma o trgovini i suradnji, osobito u vidu njihova sudjelovanja u domaćim savjetodavnim skupinama i Forumu civilnog društva predviđenog člancima 13. i 14.
Sporazuma; potiče Komisiju da u tu svrhu promiče osnivanje unutarnje savjetodavne skupine za ribarstvo, ne dovodeći pritom u pitanje postojeća savjetodavna vijeća; 47. nalaže svojoj predsjednici da ovu Rezoluciju proslijedi Vijeću, Komisiji, Odboru regija, vladama i parlamentima država članica te vladama i parlamentima Ujedinjene Kraljevine Velike Britanije i Sjeverne Irske, Jerseyja, Guernseyja, Otoka Man, Norveške, Islanda, Grenlanda i Farskih Otoka.